Morten Bødskov (S), 2007-01-09:
Evakuering af op imod 6.000 personer fra Libanon er den hidtil største evakuering, som danske myndigheder har stået over for.
I Socialdemokratiet vil vi gerne benytte lejligheden til at rose samtlige involverede myndigheder for både en hurtig og en meget vellykket indsats.
Arbejdsbetingelserne for de udsendte personer så voldsomme ud både på tv og avisforsider, men det er vel for intet at regne i forhold til det helvede af mange hurtige og mange præcise beslutninger, der skulle træffes i Libanons kaos.
I situationer som denne kunne man også godt formode, at andre og større lande ville være langt mere effektive end lille Danmark, men nej, Danmark var først og hurtigst til at sikre en meget effektiv evakuering.
Det vil vi gerne rose samtlige myndigheder for fra Socialdemokraternes side.
De tiltag, som debatten om myndighedernes indsats efter den forfærdelige tsunamikatastrofe medførte, har vist sig at være rigtige.
For Socialdemokraterne er der ingen tvivl om, at det bl.a. var rigtigt at oprette en international stab, hvor myndigheder, rejsebrancher og nødhjælpsorganisationer kan koordinere indsatsen i forbindelse med større katastrofer og evakueringer.
Ligeledes er det også vores vurdering, at politiets hurtige reaktion og tilstedeværelse har bidraget til, at opgaven blev løst så tilfredsstillende, som tilfældet var.
I det kaos, som udfoldede sig i Libanon, lykkedes det desværre ganske få personer uden gyldigt opholds- og indrejsegrundlag i Danmark at snige sig om bord på flyene eller på de andre evakueringsfartøjer.
Det er selvfølgelig beklageligt.
Vi er derfor tilfredse med, at et flertal i Folketinget med vedtagelsen i dag opfordrer regeringen til at sikre en tilstrækkelig udsendelse af politifolk, så kun personer med lovligt opholdsgrundlag i Danmark for fremtiden bliver omfattet af evakueringer.
Ligeledes er vi tilfredse med, at Folketinget nu understreger, at Danmark er parat til at tage et medansvar for genopbygningen af katastrofeområder, og at dansk bistand i sådanne tilfælde efterfølgende kan forstærkes til katastrofeområderne.
Men krigen i Libanon viste jo også en anden side af dansk politik.
De her evakueringsfly havde næppe sat hjulene på landingsbanen, før – som det allerede har været fremme – Dansk Folkeparti krævede undersøgelse af rådighedsregler for modtagere af kontanthjælp og dagpenge og faktisk også genovervejelse af deres opholdsgrundlag for de panikslagne hjemvendte danske statsborgere, som landede.
Fra Socialdemokraterne vil vi gerne udtrykke vores tilfredshed med, at VK-regeringen ikke denne gang dansede efter Dansk Folkepartis dirigentstok.
Vi deler beskæftigelsesministerens tilkendegivelse om, at det er kommunerne og a-kasserne, der har forpligtelserne til at sikre, at rådighedsreglerne overholdes, og vi går selvsagt ud fra, at hvis man her støder på personer, som ikke har stået til rådighed, så sanktioneres de som alle andre og selvfølgelig efter reglerne.
Men samtidig ser vi også gerne på mulighederne for, at myndighedernes arbejde for fremtiden med at kontrollere rådighedsreglerne selvfølgelig kan blive lettere.
At man kan komme i tvivl om, med hvilket sindelag Dansk Folkeparti har betragtet krigen i Libanon, understreges også af det spørgsmål, S 6530, som formanden for Folketingets Retsudvalg, hr. Peter Skaarup, har stillet til justitsministeren.
Det lyder som følger: »Giver det faktum, at Danmark for nyligt evakuerede næsten 6.000 mennesker med baggrund i Libanon, og at en del herboende demonstrerer til fordel for den islamiske milits og terrorbevægelse, Hizbollah, set i lyset af de britiske anholdelser af britiske-pakistanske borgere, overvejelser om at øge kontrollen med de evakuerede dansk-libanesere?«
Svaret kender hr. Peter Skaarup jo ganske godt.
PET hverken kan eller vil udtale sig om dette.
Og det var måske også derfor, at hr. Peter Skaarup stillede spørgsmålet.
Men det er vel også ligegyldigt.
Bare terrormistanken blev sat på dem, så var målet nået.
I Socialdemokratiet har vi tiltro til, at både kommuner, a-kasser og for den sags skyld også Politiets Efterretningstjeneste løser de opgaver, de er sat til.
Men afslutningsvis mener vi som sagt, at den samlede evakueringsindsats var overordentlig effektiv.
Vi roser samtlige myndigheder for deres meget flotte arbejde.
Vi tilslutter os det fremsatte forslag til vedtagelse og ser frem til de videre drøftelser af, hvordan det samlede beredskab kan være endnu bedre forberedt på den næste store evakuering, som vi i hvert fald ikke håber kommer.